b'\n_START_ARTICLE_\nHudson River\n_START_SECTION_\nElvel\xc3\xb8p\n_START_PARAGRAPH_\nHudsons kilde er i Lake Tear-of-the-Clouds i Adirondack Mountains. Ved byen Albany f\xc3\xa5r den tilstr\xc3\xb8mning fra Mohawk River og renner derifra nestten snorrett s\xc3\xb8rover til den munner ut i Atlanterhavet mellom bydelen Manhattan i New York City og New Jersey. Rett f\xc3\xb8r sitt utl\xc3\xb8p i Atlanteren benyttes iblant navnet North River. Eriekanalen ble \xc3\xa5pnet 26. oktober 1825, og koblet dermed Hudson til Eriesj\xc3\xb8en, og samtidig byene ved De store sj\xc3\xb8ene til Atlanteren._NEWLINE_Hudsonelven krysses av en rekke broer og tunneler slik som Verrazano Narrows Bridge, George Washington Bridge, Lincoln Tunnel og Holland Tunnel.\n_START_SECTION_\nNavn\n_START_PARAGRAPH_\nElven fikk sitt n\xc3\xa5v\xc3\xa6rende navn etter engelskmannen Henry Hudson som utforsket elven for nederlenderne i 1609. Han utforsket ved samme anledning ogs\xc3\xa5 kystomr\xc3\xa5dene rundt New York, Maine og Cape Cod._NEWLINE_Elven ble kalt Ca-ho-ha-ta-te-a ("the river") av irokeserne, og Muh-he-kun-ne-tuk (\xc2\xabelv som renner to veier\xc2\xbb) av mohikanerne som en gang bodde p\xc3\xa5 begge sider rundt elvens helt nedre elvel\xc3\xb8p, der tidevannet fra det store Atlanterhavet kan gj\xc3\xb8re seg gjeldende. Delawarene som n\xc3\xa5 bor i Bartlesville i Oklahoma og anser mohikanerne for \xc3\xa5 v\xc3\xa6re av lenapefolket (som de selv er del av), anser Hudson-dalen som del av sin historiske hjemstavn, kaller likes\xc3\xa5 elven Muhheakantuck (\xc2\xabelv som renner to veier\xc2\xbb)._NEWLINE_Det f\xc3\xb8rste kjente europeiske navnet p\xc3\xa5 elven er Rio San Antonio. Det ble gitt av en portugisisk oppdager som reiste i spansk tjeneste, Esteban Gomez, og som utforsket den nordamerikanske midtatlantiske kyst i 1525. _NEWLINE_Et annet tidlig navn, nedtegnet i nederlandske kilder, er Rio de Montaigne. Senere kalte de for det meste elven Noortrivier, i motsetning til Delaware River som de kalte  Zuidrivier. Andre navn som av og til har forekommet er Manhattes rieviere, Groote Rivier og de grootte Mouritse reviere (Mouritse er et nederlandsk etternavn). Den oversatte formen North River ble benyttet for elven innen det som n\xc3\xa5 er New York metropolitan area frem til tidlig p\xc3\xa5 1900-tallet, og i en sjelden gang av og til ogs\xc3\xa5 senere. Uttrykket benyttes i radiokommunikasjon for kommersiell skipsfart, s\xc3\xb8rlig nedenfor Tappan Zee. Det g\xc3\xa5r igjen ogs\xc3\xa5 helt i s\xc3\xb8r, som i North River piers, North River Tunnels og North River Wastewater Treatment Plant. _NEWLINE_Det antas at f\xc3\xb8rste gang Hudson River er belagt er p\xc3\xa5 et kart fra 1740, laget av kartografen John Carwitham.\n_START_SECTION_\nHudson og Eriekanalen\n_START_PARAGRAPH_\nElven ble tidlig p\xc3\xa5 1800-tallet overm\xc3\xa5te viktig for USAs ekspansjon mot vest, og for byen New Yorks utvikling til storby. Da ble Eriekanalen bygd, som underlettet varetransporten fra \xc3\xb8stkysten til innlandet. _NEWLINE_De amerikanske kanaler ble for noen ti\xc3\xa5r frem til utviklingen av jernbanenettet helt vesentlige for landets utvikling. Helt fra den tid da de britiske koloniene ved \xc3\xb8stkysten ekspanderte innover i landet, hadde transportproblemene v\xc3\xa6rt en kilde til stor bekymring. Dette var ikke unikt for Amerika, for mange steder var muskelkraft hovedm\xc3\xa5ten \xc3\xa5 f\xc3\xa5 transportert gods p\xc3\xa5. Utnyttelse av navigerbare elver var mange steder den \xc3\xa5penbare l\xc3\xb8sning, men i Nord-Amerika var veien vestover vanskeliggjort av fjellkjeden Appalachene som steg opp mange steder bare 400 miles (640\xc2\xa0km) inn i landet, og l\xc3\xa5 som en 1\xc2\xa0500 miles (2\xc2\xa0400\xc2\xa0km) lang bom mot Vesten. Det var bare fem steder der man kunne frakte varer med muldyr og andre trekkdyr og vogner. Man kunne der seile opp elver s\xc3\xa5 langt det gikk, omlaste til vogner eller trekkdyr, passere fjellene, og s\xc3\xa5 omlaste til b\xc3\xa5ter p\xc3\xa5 elver i innlandet. _NEWLINE_Planer om \xc3\xa5 utvikle kanalforbindelser mellom elvene forel\xc3\xa5 tidlig. Det f\xc3\xb8rste forslaget til en slik kanal rundt Appalachenes nordlige utl\xc3\xb8pere kom i 1699, men f\xc3\xb8rst i 1798 ble selskapet Niagara Canal Company etablert og forberedelsene igangsatt. Den f\xc3\xb8rste seksjonen stod klar i 1819, og hele kanalen ble \xc3\xa5pnet den 26. oktober 1825.'